Source: https://migrileaks.wordpress.com/category/pakkopalautukset/
Timestamp: 2018-04-20 12:45:50+00:00
Document Index: 13497610

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Pakkopalautukset – MigriLeaks
Kategoria: Pakkopalautukset
Pyydän Teitä, arvoisa oikeuskansleri, tutkimaan tässä kantelussa esitetyt vaatimukset sekä havainnot turvapaikanhakijoiden perus- ja ihmisoikeuksien loukkauksista kiireellisinä ja kriittisinä, koska kyse on ihmishengistä.
1 Kantelun kohde
Turvapaikanhakijoiden pakkopalautusten mahdollistavat tahot – niistä päättävät sekä niitä toimeenpanevat viranomaiset ja muut julkista tehtävää hoitavat tahot (Maahanmuuttovirasto, oikeuslaitos ja Poliisi).
2 Menettely ja päätökset, joita kantelu koskee
Vuoden 2015 pakolaiskriisi on muuttanut Suomen harjoittamaa turvapaikkapolitiikkaa ennennäkemättömällä tavalla. Kiristyneen politiikan seurauksena on aloitettu pakkopalautukset Irakiin ja Afganistaniin. Pakkopalautusten kohteena on myös hallinto-oikeudesta ja korkeimmasta hallinto-oikeudesta sellaisia kielteisen päätöksen saaneita turvapaikanhakijoita, jotka eivät ole syyllistyneet rikoksiin.
Maahanmuuttoviraston prosesseissa on riidattomasti todettu esiintyneen vakavia virheitä. Pakkopalautettujen on myöhäistä ja lähes mahdotonta itse tehdä asianomistajakanteita. Tämä kantelu koskee kaikkia niitä Irakiin ja Afganistaniin tehtyjä karkotuspäätöksiä sekä karkotuksen toimeenpanoja, jotka on käsitelty Maahanmuuttovirastossa vuoden 2015 kesästä lähtien, ja joissa pakkopalautettava vastustaa palautusta.
Esimerkkinä on pyynnöstä saatavilla Euroopan Ihmisoikeustuomioistuimeen viety irakilaisen turvapaikanhakijan pakkopalautustapaus. Palautuksista ja esimerkkitapauksista raportoidaan myös mediassa ja sosiaalisessa mediassa säännöllisesti.
Yli 200 pakkopalautusta tammikuussa 2017
Viikottaisia palautuksia Irakiin
Pakkopalautuslento Afganistaniin, joka on poikinut runsaasti mielenosoituksia
3 Kanteluasia
Suomen perustuslain 9 pykälän 4 momentin mukaan ulkomaalaista ei saa karkottaa, luovuttaa tai palauttaa, jos häntä tämän vuoksi uhkaa kuolemanrangaistus, kidutus tai muu ihmisarvoa loukkaava kohtelu.
Ulkomaalaislain 147 pykälän mukaan ketään ei saa käännyttää, karkottaa tai pääsyn epäämisen seurauksena palauttaa alueelle, jolla hän voi joutua kuolemanrangaistuksen, kidutuksen, vainon tai muun ihmisarvoa loukkaavan kohtelun kohteeksi, eikä alueelle, jolta hänet voitaisiin lähettää sellaiselle alueelle.
Euroopan Unionin perusoikeuskirjan 19 artiklan mukaan 1. Joukkokarkotukset kielletään. 2. Ketään ei saa palauttaa, karkottaa tai luovuttaa sellaiseen maahan, jossa häntä vakavasti uhkaa kuolemanrangaistus, kidutus tai muu epäinhimillinen tai halventava rangaistus tai kohtelu.
Euroopan ihmisoikeussopimuksen 4. lisäpöytäkirjan 4 artiklan mukaan ulkomaalaisten joukkokarkotus kielletään.
Euroopan parlamentin ja neuvoston direktiivin 2008/115/EC mukaan jäsenvaltio voi toteuttaa palautuksia sillä ehdolla, että käytössä on oikeudenmukainen ja tehokas turvapaikkajärjestelmä, joka kunnioittaa palautuskieltoperiaatetta täysin.
Pakkopalautukset ovat mielestäni Suomen perustuslain vastaisia ja rikkovat Suomen ratifioimia kansainvälisen lain mukaisia ihmisoikeussopimuksia, koska Suomen turvapaikkajärjestelmä ei tällä hetkellä ole oikeudenmukainen eikä viranomainen ei pysty varmistamaan, että palautetut eivät joudu ym. olosuhteisiin. Pakkopalautukset rikkovat Euroopan Unionin perusoikeuskirjan ja Euroopan ihmisoikeussopimuksen joukkokarkoituskieltoa, koska hakemuksia ei ole käsitelty yksilöllisesti. Lisäksi pakkopalautuksiin liittyvät virkamiesten menettelyt rikkovat hyvää virkamieshallintotapaa ja ovat oikeusvaltion periaatteen vastaisia, koska säilöönottopäätökset vaikuttavat mielivaltaisilta. Perusteena mm. seuraavat havainnot:
1. Viranomainen ei pysty seuraamaan, mitä palautetuille tapahtuu
Yhdenvertaisuusvaltuutetun toimiston edustajat ovat mediassa todenneet, että heillä ei ole mitään mahdollisuutta valvoa, mitä palautetuille tapahtuu:
http://yle.fi/uutiset/3-9476980
http://www.aamulehti.fi/kotimaa/maastapoistot-kovassa-kasvussa-valvojalla-rankka-tyo-seurata-palautuslentoja-lahtomaihin-24304284
Myös Maahanmuuttoviraston johtaja Jaana Vuorio myöntää, ettei ole mahdollista seurata mitä palautetuille tapahtuu (A-studio 1.3.2017)
Pakolaisoikeudellisessa näytönarvioinnissa on merkitystä Benefit of the Doubt -periaatteella. Ts. tapaus on ratkaistava hakijan hyväksi, jos ei voida luotettavasti varmistua siitä, että palauttaminen ei rikkoisi Euroopan unionin perusoikeuskirjan 19 artiklaa tai Euroopan ihmisoikeussopimuksen 3 artiklaa.
Professori Lauri Hannikaisen mukaan viranomainen voidaan saattaa vastuuseen kuolemantapauksissa.
Kun turvapaikanhakija on itse vakuuttunut että hänet tapetaan jos hän palaa, tulisi olla todella vedenpitävät perusteet sille, että vaaraa ei ole.
Oikeuskansleri on havainnut merkittäviä puutteita Migrin prosesseissa.
Helsingin Sanomissa Migrin työntekijät avautuvat valtavista ongelmista päätöksenteossa
Myös Jaana Vuorio on itse myöntänyt että virheitä on tapahtunut.
2.2 Maahanmuuttoviraston toiminnassa on merkkejä poliittiseen painostukseen taipumisesta (mm Suomen Kuvalehti 12.2.2016)
Ensinnäkin poliittisen paineen seurauksena on pyritty toteuttamaan epärealististisia tulostavoitteita ja Migrin työntekijät ovat kokeneet painostusta kielteisten päätösten tekemiseen (Helsingin Sanomat 4.9.2016).
Lisäksi poliitikot ovat selkeästi tuoneet esille sen, että tavoitteena on tehdä Suomesta mahdollisimman vähän houkutteleva.
On myös ilmeistä, että on pyritty tekemään mahdollisimman paljon hylkääviä päätöksiä. Tätä tukevat mm seuraavat havainnot:
Maalinjauksia on kritisoitu voimakkaasti ja niiden on epäilty olevan poliittisesti motivoituja (mm Yle 4.9.2016) tai niitä tulkitaan tarkoitushakuisesti
Maalinjaukset ovat ristiriidassa mm. Ruotsin ja kansainvälisten arvioiden kanssa: esim. Harazat Afganistanissa , sisäisen paon soveltaminen vastoin YK:n pakolaisjärjestön UNHCR:n suosituksia: ”In the current circumstances … UNHCR does not consider it appropriate for States to deny persons from Iraq international protection on the basis of the applicability of an internal flight or relocation alternative.”
Benefit of doubt -klausuulia ei ole sovellettu tapauksissa, joissa tulevaisuuden vaino mitätöidään epämääräisillä argumenteilla. Kuitenkin korkeimman oikeuden päätöksessä todetaan, että Irakissa militioiden vaino on todennäköisesti systemaattista. Muutamia esimerkkejä Migrin argumentoinnista:
https://migrileaks.wordpress.com/2016/12/02/luukku-2/
https://migrileaks.wordpress.com/2017/02/20/he-sanoivat-etta-mina-olen-petturi/
https://migrileaks.wordpress.com/2017/02/13/he-sitoivat-katesi-ja-heittivat-sinut-pimeaan-huoneeseen/
Päätelmät, jotka ovat johtaneet negatiiviseen päätökseen, tuntuvat hyvin tarkoitushakuisilta – tässä muutamia esimerkkejä (päätökset ovat kokonaisuudessaan saatavissa pyydettäessä):
https://migrileaks.wordpress.com/2016/12/05/
https://migrileaks.wordpress.com/2017/01/23/aidin-ja-vauvan-kaannyttaminen-mig-lapsen-etu-on-kasvaa-erossa-isastaan/
https://migrileaks.wordpress.com/2017/03/20/mika-on-henkilokohtaista/
2.3 Oikeuslaitos on poikkeuksellisen haastavan tehtävän edessä
Maahanmuuttoviraston laatuongelmat vaikuttavat olevan laajuudessaan niin mittavia, että oikeuslaitoksen on erittäin haastavaa löytää kaikkia virheitä. Hallinto-oikeudessa on ennennäkemätön määrä valituksia ja myös sinne on palkattu paljon uusia työntekijöitä. Lisäksi hallinto-oikeus tekee päätöksensä samojen asiakirjojen perusteella, jotka olivat Migrin käytössä, joten prosessin alkuvaiheessa tehdyt virheet kertautuvat.
Vaikka jopa 23 % päätöksiä palautuu sieltä Migriin, on suuri pelko siitä, että hallinto-oikeudesta on mennyt läpi virheellisiä päätöksiä. Tästä on osoituksena turvapaikanhakijoiden ilmeinen epätoivo (itsemurhayritykset, Rautatientorin mielenosoitus).
Myös Pakolaisneuvonnan asiantuntijat kyseenalaistavat hallinto-oikeuksien kykyä tehdä yhtenäisiä, oikeita päätöksiä. Kun tämän lisäksi on samanaikaisesti heikennetty turvapaikanhakijoiden oikeusturvaa ja monet ovat joutuneet turvautumaan huonoihin lakimiehiin, on erittäin todennäköistä että virheellisiä päätöksiä jää voimaan ja pakkopalautettavat joutuvat todelliseen hengenvaaraan.
3. Pakkopalautuksia pannaan täytäntöön, vaikka
3.1 Tapaus olisi käsiteltävänä korkeimmassa oikeudessa.
Vaikka laki sallii pakkopalautukset heti lainvoimaisen päätöksen jälkeen, niiden täytäntöönpano kesken oikeusprosessin on perus- ja ihmisoikeuksien vastaista, koska ym. syistä ei ole voitu varmistua siitä, että palautettavat henkilöt eivät joudu oikeudenloukkausten kohteeksi.
3.2 Laki sallisi inhimillisemmän vaihtoehdon
Tilapäistä oleskelulupaa maastapoistumisen estymisen vuoksi (ulk 51 pykälä) ei ole varsinaisesti poistettu ulkomaalaislaista, vaan sitä on lakattu soveltamasta vapaaehtoisen paluun edistämistä koskevan lainmuutoksen jälkeen.
Paperittomat-verkoston sivuilla kerrotaan näin:
“Jos kielteisen päätöksen saanutta henkilöä ei voida viranomaistoimin palauttaa ja tilapäistä oleskelulupaa harkitaan, otetaan tällöin huomioon myös vapaaehtoisen paluun mahdollisuus. Jos viranomaiset katsovat, että vapaaehtoinen paluu on mahdollinen, tilapäistä oleskelulupaa ei myönnetä. Viranomaiset katsovat yleensä, että jos yksikin henkilö on onnistunut palaamaan kyseiseen maahan, vapaaehtoinen paluu on tällöin mahdollinen.”
Mielestäni viranomainen tulkitsee vapaaehtoisen paluun lakia lainvastaisesti varsinkin irakilaisten kohdalla, sillä Suomella ei ole Irakin kanssa palautussopimusta ja Irak on kieltäytynyt vastaanottamasta pakkopalautettuja sillä perusteella, että he eivät kykene valtiona suojelemaan kansalaisiaan vainolta. Toisin sanoen pakkopalautus vapaaehtoisen paluun varjolla ei ole mahdollinen Irakiin, vaikka Suomen viranomainen näin asiaa tulkitsee.
Myös periaatteellisella tasolla on valheellista soveltaa “vapaaehtoisen paluun” periaatetta kun turvapaikanhakija voimakkaasti vastustaa ja uskoo joutuvansa tapetuksi, varsinkin kun on tiedossa virheellisten päätösten todennäköisyys.
4. Periaatteet, jolla pakkopalautettavat valitaan ei ole tiedossa, mutta toiminta vaikuttaa mielivaltaiselta
Säilöönoton tulisi olla viimeinen keino, mutta silti säilöön on otettu mm. henkilöitä, joille ei ole tarjottu ilmoittautumisvelvollisuutta vaihtoehtona, joilla on työpaikka, ja joiden ei ole todettu olevan aikeissa paeta (Yle 27.1. 2017). Esimerkkinä myös perhe, jossa lapsi on noudettu kesken koulupäivän ja äiti on lentokiellossa raskauden takia (ESS 4.4.2017).
5. Poliisi rikkoo perus- ja ihmisoikeuksia pannessaan täytäntöön pakkopalautuksia
Myös toimeenpanevan viranomaisen tulee kohdallaan noudattaa ihmisoikeuksia (Valtioneuvoston selvitys- ja tutkimustoiminta, Rautiainen ja Lavapuro: “Vallankäyttö vastoin ihmisoikeuksia on laitonta, sillä ihmisoikeudet ilmaisevat voimassaolevan oikeusjärjestyksen koko sisällön ikään kuin alkiomuodossa. Kaikki lainsäädäntö-, toimeenpano- ja tuomiovallan käyttö tapahtuu ihmisoikeuksien rajoissa”.
Arvoisa Oikeuskansleri, olette itse todennut vakavia puutteita Maahanmuuttoviraston toiminnassa. Rautatientorilla mieltään osoittavat turvapaikanhakijat ovat ojentaneet vetoomuksen ratkaisuehdotuksineen Maahanmuuttovirastolle, Poliisille ja hallitukselle helmikuussa 2017.
Julkisuudessa on arvosteltu turvapaikkapolitiikkaa voimakkaasti (YK:n kidutuksen vastainen komitea , Amnesty) ja tuhannet kansalaiset ovat tehneet lukemattomia vetoomuksia (ml. yli 12000 k ulttuurialan ammattilaisia, 100 tiedemaailman vaikuttajaa, nimekkäitä yhteiskunnallisia vaikuttajia, suurin osa Helsingin kaupunginvaltuutetuista) ja mielenosoituksia.
Mikään näistä ei ole johtanut toivottuun tulokseen, vaan muista Euroopan maista poikkeavat kielteiset turvapaikkapäätökset saavat lainvoiman ja pakkopalautukset jatkuvat kiihtyvällä tahdilla.
Pyydän Teitä, arvoisa oikeuskansleri,
kertomaan mihin konkreettisiin toimenpiteisiin aiotte ryhtyä jotta perus- ja ihmisoikeuksien loukkaukset Suomessa eivät jatkuisi
selvittämään miten turvapaikanhakijoiden pakkopalautukset saataisiin keskeytettyä kunnes on varmistuttu siitä, että karkotuspäätökset ovat ihmis- ja perusoikeuksien mukaisia
ryhtymään toimenpiteisiin, jotta vääryydet korvataan niille, jotka on jo otettu säilöön ja/tai palautettu virheellisin perustein.
Helsingissä, 4.4.2017
Lisäys 6.4.2017:
Kantelu ei ole lakitekninen dokumentti. Kyseessä on yksityishenkilön tekemä kantelu oikeuskanslerille, jonka julkaisimme hänen luvallaan.
Lisätietoja kanteluiden tekemisestä: https://www.okv.fi/fi/kantelu/ukk/.
Kirjoitettu huhtikuu 5, 2017 huhtikuu 6, 2017 julkaissut MigriLeaksPosted in afganistan, Ihmisoikeudet, irak, Kantelut, Lakiasiat, Maahanmuuttopolitiikka, PakkopalautuksetJätä kommentti
Kun ministeri valehtelee pakkopalautuksista ja poliisi tarjoaa rahaa
Suomella ei ole turvapaikanhakijoiden palautussopimusta Irakin kanssa. Siitä huolimatta…..
Poliisi tarjoaa rahaa turvapaikanhakijalle ”vapaaehtoisesta pakkopalautuksesta” ja ilmoittaa, että käytetään tarvittavia voimakeinoja
22.2.2017 Helsingin Sanomat uutisoi otsikolla ”Poliisi tarjosi Irakiin pakolla palautettavalle ”400-500” euroa vastineeksi hyvästä käytöksestä lentomatkalla” (HS1). Uutinen liittyi nuoren turvapaikanhakijan pakkopalautukseen Irakiin, johon hän ei halua suostua. Turvapaikanhakija ei ottanut rahaa vastaan vaan totesi, että hän ei tarvitse eikä halua rahaa.
Poliisi: Sinne lähtee nyt neljä poliisimiestä viemään häntä Irakiin.
Turvapaikanhakija: Minä en ole lähdössä. —
Poliisi: Jaa, no nyt se käytännössä on tilanne, että lähdettävä vaan on. Poliisinkin on seurattava näitä, tehtävä laillisten päätösten mukaan. Siinä on poliisilla on mahdollisuus antaa hänelle semmosta kotimatkarahaa neljä-viissataa euroa mikäli hän käyttäytyy hyvin ja tekee yhteistyötä poliisin kanssa matkalla.
Turvapaikanhakija: Minä en halua rahaa enkä tarvitse rahaa, mutta minä en ole lähdössä.
Poliisi: Jaa jos yhteistyötä ei tehdä, niin silloin poliisin, tää on ihan vaan poliisilta tämmönen vapaaehtoinen tää raha elikkä silloin poliisin ei sitä myöskään tarvitse antaa. (SP)
Turvapaikanhakija toteaa myös, että hän ei tullut Suomeen rahan vuoksi vaan koska hän on uhattu Irakissa ja hänet tapetaan.
Turvapaikanhakija: En tullut Suomeen ottamaan rahaa ja mennä takaisin omaan maahan vaan minä tuli Suomeen koska minä olen uhattu ja minua tapetaan. (SP)
Poliisi ilmoitti tähän hänelle, että jos turvapaikkaa ei ole Suomesta myönnetty, niin hän ei voi jäädä mihinkään maahan oli se Suomi tai mikä tahansa muu maa. Poliisi ilmoitti myös, että käytetään tarvittavia voimakeinoja matkan toteuttamiseen.
Poliisi: Et siinä vaiheessahan se se toteutetaan sitä asiakkaan tahdosta riippumatta tämä palautus ja käytetään tarvittavia voimakeinoja sitten sitten sen käytännön matkan toteuttamiseen.
Turvapaikanhakija: Taas vaikka sidotte minua niinkuin olette aiemmin tehneet.
Poliisi: Niinkuin kuin sanoin tarvittavia voimakeinoja käytetään ja tuota. (SP)
Tästä keskustelusta on todisteena äänitallenne (SP). Tallenne on myös kirjoitettu kokonaisuudessaan auki tämän jutun lopussa.
Pakkopalautuksia ei tehdä, kertoo Paula Risikko turvapaikanhakijoille
Yllä oleva tapaus osoittaa aukottomasti, että Suomi palauttaa turvapaikanhakijoita Irakiin vastoin näiden tahtoa. 15.2.2017 sisäministeri Paula Risikko antoi kuitenkin täysin päinvastaista tietoa pakkopalautuksiin liittyen turvapaikanhakijoille vieraillessaan mielenosoituksessa Helsingin Kiasman edessä:
”Irakistahan on sanottu, että ei pakkopalautuksia vaan ainoastaan vapaaehtoisia paluita ja meillä on jonkin verran onnistunut nämä vapaaehtoiset palautukset ja se on hyväksi, mutta ei kaikki… kun tulee se lainvoimainen päätös se kielteinen päätös sen jälkeen pohditaan että miten se vapaaehtoinen paluu onnistuisi. Meillä on järjestö ja meillä poliisi hoitaa sitä. Ja ei meillä, meillä lähtökohtaisesti mietitään, mikä on ihmiselle parasta. Ja me toimimme täysin Suomen lainsäädännön mukaan.” (FR, HS2)
Pakkopalautuksia tehdään, kertoo Paula Risikko Suomi Ensin -mielenosoittajille
15.2.2017 turvapaikanhakijoiden tapaamisen jälkeen Paula Risikko siirtyi kadun toiselle puolelle tapaamaan Suomi Ensin -vastamielenosoittajia, joille hän kertoi:
”…ohjataan vapaaehtoiseen paluuseen… jos ei halua lähteä, siitä huolimatta, on erilaisia vaihtoehtoja. Meillä on myös käytössä pakkopalautuksia, meillä on poliisin järjestämiä palautuksia, sitten on myös poliisin hoitamia pakkopalautuksia”. (SE, ST)
Paula Risikko näyttää peukkua Suomi Ensin -mielenosoituksessa (SE).
Paula Risikko oli myös huolissaan Suomi Ensin -mielenosoittajien vilustumisesta, kertoi ymmärtävänsä heitä ja peukutti lähtiessään. Myös koiran pysyminen lämpimänä huolestutti.
Samaan aikaan turvapaikanhakijat seisoivat vakaana kadun toisella puolella pakkasessa vaatimassa oikeudenmukaista ja ihmisoikeuksia kunnioittavaa turvapaikkamenettelyä sekä vastustamassa pakkopalautuksia ja siihen liittyvää liioiteltua voimakeinojen käyttöä
– nyt jo kaksi viikkoa päivämäärällä 23.2.2017.
(FR) Finland and refugees 15.2.2017. Interior minister Paula Risikko visits the demonstration of the Iraqi asylum seekers. https://www.facebook.com/1575633929129069/videos/1753661674659626/
(HS1) Helsingin Sanomat 22.2.2017. Poliisi tarjosi Irakiin pakolla palautettavalle ”400-500” euroa vastineeksi hyvästä käytöksestä lentomatkalla. http://www.hs.fi/kotimaa/art-2000005098981.html
(HS2) Helsingin Sanomat 17.2.2017. “Pyrin lisäämään ymmärrystä” – Sisäministeri Risikko kertoo, miksi vieraili turvapaikanhakijoiden ja vastustajien mielenilmauksissa. http://www.hs.fi/politiikka/art-2000005093089.html
(SE) Suomi Ensin 15.2.2017. Ministeri Paula Risikko. https://youtu.be/INfOC9v_mts
(SP) Suomi Poliisi missä ihmisoikeudet #irakilaispakolaisten. https://youtu.be/E7ud8AbBerM
(ST) Saku Timonen 17.2.2017. Profiloitumista. http://blogit.image.fi/uuninpankkopoikasakutimonen/2017/02/17/profiloitumista/?_ga=1.23328890.1715975100.1454835308
Helsingin Sanomat 22.12.2016. Suomi on aloittanut pakkopalautukset Irakiin –yksittäisiä palautuksia tehdään viikoittain. http://www.hs.fi/kotimaa/art-2000005018286.html
Jussi Korhonen 17.2.2017. Suomi Ensin -häirikköjä putkaan – Huhtasaari kiitteli vielä eilen illalla. Seura. https://seura.fi/isanpikajuna/2017/02/17/suomi-ensin-laura-huhtasaari/?shared=7509-cee5b9fb-1
Maahanmuuttovirasto 22.2.2017. Turvapaikan hakeminen. http://www.migri.fi/turvapaikka_suomesta/turvapaikan_hakeminen
Poliisin ja turvapaikanhakijan välinen keskustelu kokonaisuudessaan
Tämä on sanasta sanaan äänitallenteen sisältö. Poliisin osuus on merkitty P-kirjaimella, turvapaikanhakijan T-kirjaimella. Tulkki tulkkaa turvapaikanhakijan ja poliisin välisen keskustelun, mistä johtuen poliisi viittaa turvapaikanhakijaan sanalla “hän”.
P: Sinne lähtee nyt neljä poliisimiestä viemään häntä Irakiin.
T: Minä en ole lähdössä.
P: No siinä ei tässä vaiheessa sillä tota hänen omalla halullaan ole. Siinä on laillinen päätös taustalla niin poliisi voi laittaa sen täytäntöön. Viimeksi hän oli heittääntynyt hankalaksi siellä Oulun päässä, aikooko hän toistaa tämän täällä Helsingissä?
T: Tulen tekemään pahempaa, tulen rikkomaan lentokoneen. Minua ei käännytetä, että minä olen hakenut uudestaan turvapaikkaa, että tämä ei nytten ole oikein.
P: Tuota onko hänellä minkä verran matkatavaroita?
T: Minä sanoin, että minä en lähde matkoille.
P: No kysyn silti tarviiko hän matkalaukkuja tai muita matkaa varten, omille tavaroille?
T: Kyllä minulla on tavaroita, mutta miksi sinä edes kysyt minulta tämän kysymyksen? Minä en ole lähdössä.
P: Jaa, no nyt se käytännössä on tilanne, että lähdettävä vaan on. Poliisinkin on seurattava näitä, tehtävä laillisten päätösten mukaan. Siinä on poliisilla on mahdollisuus antaa hänelle semmosta kotimatkarahaa neljä-viissataa euroa mikäli hän käyttäytyy hyvin ja tekee yhteistyötä poliisin kanssa matkalla.
T: Minä en halua rahaa enkä tarvitse rahaa, mutta minä en ole lähdössä.
P: Jaa jos yhteistyötä ei tehdä, niin silloin poliisin, tää on ihan vaan poliisilta tämmönen vapaaehtoinen tää raha elikkä silloin poliisin ei sitä myöskään tarvitse antaa.
T: En tullut Suomeen ottamaan rahaa ja mennä takaisin omaan maahan vaan minä tuli Suomeen koska minä olen uhattu ja minua tapetaan.
P: Ymmärtääkö hän sen, että jos sitä tuota turvapaikkaa ei ole täältä myönnetty niin silloin ei voi jäädä mihinkään maahan, oli se Suomi tai mikä tahansa maa. Näin se menee joka paikassa.
T: Okei jos Suomi ei myönnä minulle turvapaikkaa niin päästäkää minut täältä niin tiedän itse minne mennä. Siis minä pyydä sitä että niin kuin Suomi otti aikoinaan vastaa että jos eivät turvapaikkaa halua minulle antaa niin ainakin päästäkää minut niin että samalla tavalla kuin tulin tänne niin voin lähteä täältä. Ensinnäkin minun perhe ei ole Irakissa minulla ei ole ketään siellä, toiseksi että minut tapetaan heti Irakissa jos menen sinne.
P: Joo no näihin en ota kantaa näihin tuota hänen hänen sinällään hakemukseen hakemukseen, mutta niin kuin sanottu niin poliisin on myös velvollisuus tehdä ja seurata näitä laillisia päätöksiä mitkä täällä tehdään liittyen näihin turvapaikkahakemuksiin. Tänne ei ei ketään niinkun näiden laillisten päätösten jälkeen, ja sit kun on päätös siitä että henkilö palautetaan, ei tänne Suomeen ole yhtään henkilöä jäänyt sen jälkeen. Et siinä vaiheessahan se se toteutetaan sitä asiakkaan tahdosta riippumatta tämä palautus ja käytetään tarvittavia voimakeinoja sitten sitten sen käytännön matkan toteuttamiseen.
T: Taas vaikka sidotte minua niinkuin olette aiemmin tehneet.
P: Niinkuin kuin sanoin tarvittavia voimakeinoja käytetään ja tuota. Me ei sitä haluta enkä usko, että hän sitä itsekään haluaa. Mutta jos on tarpeen niin näin tehdään. No tää on tullut hänen mielipide selväksi tähän asiaan. Onko hänellä jotain, mitä hän haluaa kysyä?
T: Tämä kirje mikä minulla on haluan ottaa siitä kuvia ja lähettää asianajajalle.
P: Hän voi tehdä näin. Tää paperi, mikä mulla on tää on pelkästään tää on S-ilmoitus elikkä tästä vaan näkyy tämä kaikki mitä hänen tähän koko juttuunsa on, tää ei tää ei oo mikään päätös. Tämä on mulla mukana, tämä on tästä katoin nopeasti että minkälaisia millaisia juttuja hänelle täällä on tämän hakuprosessin aikana on tapahtunut. Samoin tästä löytyy hänen henkilötiedot kun tultiin tänne. Mää en ole tavannut häntä henkilökohtaisesti aikaisemmin. Elikkä mä lähden itse ja kolme muuta poliisia lähtee lähtee, kaikkiaan neljä poliisia lähtee saattamaan häntä sinne Irakiin. Mutta jos hänellä ei ole nyt mitään kysyttävää niin me voidaan lopetella tähän.
T: Eikö tämä ole se kirje jossa lukee, että minua ei pitäisi käännyttää.
P: Siis puhuuko hän tästä paperista, joka minulla on tässä mukana?
T: Kyllä.
P: Ei tää on niin kutsuttu sekalaisilmoitus elikkä tähän on vaan kirjattu niinku jokaisesta hakijasta niin kirjataan tähän tulee henkilötiedot ja eri päivämääriä ja aikoja mitä hänen hakuprosessissaan tapahtuu, tää on vaan tämmönen.
T: Minä haluan, että minun käännytyspäätöksestä niinkun itselleni kopion.
P: No hän on kyllä saanut sen, hän on saanut sen tiedoksi.
T: Siis minulla on kielteinen päätös, jonka sain maahanmuutovirastosta, mutta en ole saanut sieltä hallinto-oikeudesta sitä päätöstä.
P: Hallinto-oikeushan on itse vetänyt sieltä valituslupaoikeus on vedetty pois sieltä korkeimmasta hallinto-oikeudesta. Onko vielä jotain muuta asiaan liittyen hänellä?
T: Ei ole, mutta selitä hänelle tulkki, että tätä henkilöä ei pysty käännyttämään, hän ei ole lähdössä.
P: Joo tuota, oikei, minä pidän puhelimen päällä, mutta lopetetaan hänen kanssaan, tähän tulee toinen asiakas hetken päästä. Kiitoksia tässä vaiheessa, mutta pidetään tämä auki.
Kirjoitettu helmikuu 23, 2017 helmikuu 23, 2017 julkaissut MigriLeaksPosted in Pakkopalautukset5 kommenttia
Risikko ja kuusi vaihtoehtoista totuutta
Keskiviikkona Suomen maahanmuuttotilanteesta vastaava sisäministeri Paula Risikko (kok.) kävi tapaamassa mieltään osoittavia turvapaikanhakijoita Helsingin keskustassa. Hän piti turvapaikanhakijoille pienen puheen, jossa hän valehteli heille. Tämä ei myöskään ole ainoa kerta, kun Risikko on valehdellut Suomen maahanmuuttopolitiikasta. Tässä kuusi Risikon esittämää vaihtoehtoista totuutta, tai selväksi suomeksi, valhetta.
Valhe 1. ”Jokainen turvapaikkapäätös
käsitellään yksilöllisesti.”
Näinhän sen pitäisi mennä. Vertailemalla Maahanmuuttoviraston tehtailemia turvapaikkapäätöksiä käy kuitenkin selväksi, että näin ei ole. Päätöksissä on nimittäin usein jopa useita kappaleita tekstiä, jotka ovat identtiset muiden samasta maasta tulleiden turvapaikanhakijoiden päätösten kanssa. Erityisen räikeästi tämä henkilökohtaisuuden puute tulee esiin seuraavassa esimerkissä. Useissa päätöksissä käsitellään Bagdadin turvallisuutta. Eräässä bagdadilaisen ihmisen päätöksessä puhutaan erityisesti Anbarin läänistä Bagdadiin tulleista maan sisäisistä pakolaisista ja näitä kohtaavista haasteista. Kuitenkin kyseisen päätöksen asianomistaja on itse kotoisin Bagdadista, ei Anbarin läänistä. Toisin sanoen Anbarin läänistä tulleiden sisäisten pakolaisten turvallisuus ei liity hakijan omaan tapaukseen millään tavalla. Sama Anbarin läänistä tulleiden sisäisten pakolaisten tilannetta koskeva kappale esiintyy samanlaisena useissa päätöksissä. Tämä ei kuulosta erityisen henkilökohtaiselta, erityisesti kun se ei liity hakijaan tai tämän tapaukseen millään lailla.
Valhe 2. ”Jokainen [turvapaikka]hakemus käsitellään kuitenkin — laadukkaasti.”
Turvapaikanhakijoilta vietiin syksyllä 2016 oikeus saada avustaja turvapaikkapuhutteluun [1]. Suomen Asianajajaliitto arvelee tämän vaikuttaneen niin, että turvapaikkapäätöksistä tulee enemmän valituksia [2]. Muutos on siis vaikuttanut paitsi turvapaikanhakijoiden oikeusturvaan, myös turvapaikkaprosessiin laatuun. Myös oikeuskansleri totesi tarkastuskäynnillään marraskuussa, että maahanmuuttoviraston toiminnassa on laatuongelmia [3]. Lisäksi sekä kirkolliset että seksuaalivähemmistöjä edustavat järjestöt ovat olleet huolissaan turvapaikkapäätösten laadusta [4]. Maahanmuuttovirasto on rauhoitellut tätä sanomalla, että Seta on käynyt kouluttamassa heidän henkilökuntaansa [5]. Seta kuitenkin huomauttaa, että se ei ole useaan vuoteen kouluttanut Maahanmuuttoviraston henkilökuntaa [6]. Maahanmuuttovirasto siis johtaa harhaan puhuessaan päätöstensä laadukkuudesta.
Valhe 3. ”Meillä katsotaan jo siinä hakuvaiheessa, että onko maa sellainen, mihin voi palata.”
Nyt puhutaan Irakista. Viime toukokuussa Maahanmuuttovirasto julisti Irakin turvalliseksi maaksi [7]. Maahanmuuttoviraston ylijohtaja Jaana Vuorio on kuitenkin myöntänyt, että linjauksessa ei ensisijaisesti ollut kyse Irakin turvallisuuden paranemisesta, vaan halusta saattaa Suomen turvapaikkalinja Ruotsin tasolle [8]. Kyse ei siis oikeastaan ollut siitä, että maa olisi sellainen, “mihin voi palata”. Syyskuussa Ruotsi totesikin Irakin turvallisuustilanteen heikentyneen [9] ja tähdensi, että ainoastaan Irakin Kurdistania voidaan pitää vakaana [10]. Suomi myötäili, mutta turvapaikkapolitiikkaan se ei vaikuttanut [11]. Suomi palauttaa tälläkin hetkellä ihmisiä esimerkiksi Bagdadiin. Ruotsi sen sijaan ei edes lennä Irakiin turvallisuussyihin vedoten [12]. Muiden maiden ohella myös Suomen Ulkoasianministeriö suosittaa välttämään kaikkea matkustamista Irakiin taisteluiden ja väkivaltaisuuksien vuoksi [13]. Irak ei ole turvallinen maa.
Valhe 4. ”Kun tulee se lainvoimainen päätös, kielteinen päätös, sitten pohditaan, että miten se vapaaehtoinen paluu onnistuisi. Järjestö ja poliisi hoitaa sen ja lähtökohtaisesti mietitään, että mikä olisi ihmiselle parasta. — Ei pakkopalautuksia, vain näitä vapaaehtoisia palautuksia.”
Videolla näkyy auto, jossa lukee selkeäksi suomeksi ”poliisi”. Auton takana näkyy lentokone. Kaksi poliisia saattaa miehen portaita ylös lentokoneen ovelle. Ovella mies pyristelee, mutta poliisit työntävät hänet koneeseen. [14] Kun Risikolle näytetään tämä tai joku vastaava video, sen sisältö näyttää silminnähden häiritsevän häntä, mutta hän toteaa ainoastaan: ”Joo. Mutta…” [15] Myös valtamedia on raportoinut pakkopalautuksista [16]. Risikko ei voi siis näiltä osin mitenkään vedota tietämättömyyteen. Ihmisiä on viety suomalaisen poliisin toimesta lentokoneeseen nippuunlaittamisvyössä [17]. Ei vaikuta kovin vapaaehtoiselta, eikä myöskään siltä, mikä olisi ihmiselle parasta.
Valhe 5. ”Me toimimme täysin Suomen lainsäädännön mukaan.”
Oikeuskanslerille tehty kantelu viittaa siihen, että vuonna 2016 Suomen ulkomaalaislakiin [18] tehdyt muutokset ovat ristiriidassa Suomen perustuslain [19] sekä usein ihmisoikeussopimusten kanssa [20]. Vuonna 2016 Suomen lainsäädäntöä esimerkiksi muutettiin niin, että turvapaikanhakijoiden oikeutta saada oikeusapua turvapaikkapuhuttelussa kavennettiin merkittävästi [21]. Lisäksi pakolaisstatuksen saaneiden ihmisten perheenyhdistämistä vaikeutettiin [22]. Laki myös ainoastaan antaa prosessille suuntaviivat. Myös Maahanmuuttovirasto teki vuonna 2016 turvapaikanhakijoiden tilannetta heikentäviä päätöksiä. Irak, Afganistan ja Somalia julistettiin turvallisiksi maiksi [23] ja toissijaisen suojelun antamista irakilaisille tiukennettiin [24]. Käytännössä tämä tarkoittaa suojelua, joka voidaan myöntää, jos turvapaikan edellytykset eivät, mutta hakija on kuitenkin vaarassa kotialueellaan. Yhdessä nämä muutokset ovat luoneet merkittäviä heikennyksiä turvapaikanhakijoiden ihmisoikeudelliseen asemaan Suomessa.
Lisäksi oikeuskanslerin raportista käy ilmi, että Maahanmuuttovirasto ei aina ole toiminut aivan lain puitteissa [25]. Maahanmuuttoviraston ylijohtaja Jaana Vuorio on vieläpä myöntänyt tämän olleen tarkoituksellista [26]. Toisaalta Risikon vedotessa lainsäädäntöön on myös tärkeää huomioida, että lainsäädäntö sinänsä ei takaa oikeudenmukaista tai inhimillistä päätöksentekoa. Nykyisen lainsäädännön puitteissa Maahanmuuttovirasto on lähettämässä takaisin miestä, joka pakeni shiiamilitian kidutettua häntä syksyllä 2015. Shiiamilitioiden tiedetään olevan haluttomia luopumaan uhreistaan, mutta maahanmuuttoviraston mukaan se, että shiiamilitia on kertaalleen kiduttanut häntä ei takaa sitä, että he kiduttaisivat häntä uudestaan. [27] Samoin nykyisen lainsäädännön puitteissa Maahanmuuttovirasto on lähettämässä irakiin äidin ja vauvan, vaikka isällä on turvapaikka eikä hän voi palata Irakiin. Maahanmuuttoviraston mukaan avioliitto ja yhteinen lapsi ei ole sellainen Suomeen syntynyt side, jonka perusteella oleskelulupa olisi syytä myöntää. [28]
Valhe 6. ”Suomalaisessa turvapaikanhakujärjestelmässä ihmisiä kohdellaan arvokkaasti, he saavat jo hakuprosessinsa aikana turvan ja tarvittavat palvelut.”
Helmikuussa 2017 julkisuuteen tuli tapaus, joissa seksuaaliseen vähemmistöön kuulumisen takia turvapaikkaa hakeneilta oli kysytty intiimejä ja yksityiskohtaisia kysymyksiä heidän seksuaalisesta toiminnastaan. Esimerkiksi tällaisia: ”Minkälaista seksiä te harrastitte [sun eka kerralla], mitä siinä tapahtui? — Ovatko sinun myöhemmät suhteesi olleet sellaisia, että olette tehneet sitä samalla tavalla ns. molemminpäin?” [29] Hakijat saivat negatiivisen päätöksen, koska he eivät ilmaisseet seksuaalista identiteettiään riittävän yksityiskohtaisesti ja uskottavasti. Heidän seksuaalinen toimintansa ei näyttänyt vaikuttavan päätökseen millään tavalla. Toisin sanoen heitä oli pyydetty kertomaan tuntemattomalle virkamiehelle hyvin intiimejä yksityiskohtia heidän seksielämästään – ja tämä kaikki oli vielä täysin turhaa. Tällainen on nöyryyttävää, ei ihmisen arvokasta kohtelua.
Valheet 1, 2 ja 6 perustuvat sisäministeri Paula Risikon eräälle ihmisoikeusaktivistille lähettämään kirjeeseen. Valheet 3-5 perustuvat puheeseen, jonka Risikko piti Kiasman edessä irakilaisille mielenosoittajille 16.2.2017 [30].
[1] YLE 1.9.2016. Suomi kavensi turvapaikanhakijan oikeutta saada ilmaista oikeusapua. http://yle.fi/uutiset/3-9137782
[2] MTV 8.2.2017. Asianajajaliitto: KHO joutui turvaamaan turvapaikanhakijoiden oikeusturvaa poikkeuskeinoin. http://www.mtv.fi/uutiset/kotimaa/artikkeli/asianajajaliitto-kho-joutui-turvaamaan-turvapaikanhakijoiden-oikeusturvaa-poikkeuskeinoin/6303410
[3] Valtioneuvoston oikeuskansleri 3.2.2017. Maahanmuuttoviraston menettely. https://www.okv.fi/media/filer_public/58/54/585432a2-fcec-44f5-9ee4-4089f3537d6e/okv_8_50_2016.pdf
[4] Kirkko ja kaupunki 19.1.2017. Maahanmuuttovirasto toivoo kirkoilta ja Setalta apua. https://www.kirkkojakaupunki.fi/-/maahanmuuttovirasto-toivoo-kirkoilta-ja-setalta-apua
[5] YLE 7.2.2017. Asylsökande: Migrationsverket tror inte att jag är homosexuell. https://svenska.yle.fi/artikel/2017/02/07/asylsokande-migrationsverket-tror-inte-att-jag-ar-homosexuell
[6] Seta 8.2.2017. Keskustelu lhbtiq-turvapaikanhakijoista kiihtyy. https://www.facebook.com/setary/?fref=ts
[7] Maahanmuuttovirasto 17.5.2016. Humanitaarista suojelua ei myönnetä enää, uudet maalinjaukset Afganistanista, Irakista ja Somaliasta. http://www.migri.fi/medialle/tiedotteet/lehdistotiedotteet/lehdistotiedotteet/1/0/humanitaarista_suojelua_ei_myonneta_enaa_uudet_maalinjaukset_afganistanista_irakista_ja_somaliasta_67589
[8] YLE 17.5.2016. Maahanmuuttovirasto tiukensi linjaansa: Suomi ei voi olla houkuttelevampi, kuin Ruotsi. http://yle.fi/uutiset/3-8888528
[9] Sveriges Radio 19.11.2016. Migrationsverket: Situationen i Irak had förvärrats. http://sverigesradio.se/sida/artikel.aspx?programid=83&artikel=6566642
Helsingin Sanomat 19.11.2016. Ruotsin maahanmuuttovirasto: Irakin turvallisuustilanne on pahentunut – ”Ei vaikuta suoraan” Suomen linjauksiin. http://www.hs.fi/ulkomaat/art-2000004875719.html
[10] Sveriges Radio 19.11.2016. Migrationsverket: Situationen i Irak had förvärrats. http://sverigesradio.se/sida/artikel.aspx?programid=83&artikel=6566642
[11] Helsingin Sanomat 17.1.2017. Migri: Uudet maaraportit Irakista, Afganistanista ja Somaliasta eivät muuta turvapaikkakäytäntöjä. http://www.hs.fi/kotimaa/art-2000005048443.html
[12] Sveriges Radio 1.2.2017. Flyg till Irak stoppas. http://sverigesradio.se/sida/artikel.aspx?programid=83&artikel=6620966
[13] Ulkoasiainministerio 17.2.2017. Irak: matkustustiedote. http://www.formin.finland.fi/public/default.aspx?contentid=342690&contentlan=1
[14] Finland and refugees 31.1.2017. Finnish police deporting refugees at the Helsinki-Vantaa airport. https://www.facebook.com/1575633929129069/videos/1733554443337016/
[15] Finland and refugees 15.2.2017 [noin kohdasta 8.40 alkaen]. Interior minister Paula Risikko visits the demonstration of the Iraqi asylum seekers. https://www.facebook.com/1575633929129069/videos/1753661674659626/
[16] Iltalehti 19.1.2017. Pakkopalautus: Suomi poistaa maasta turvapaikanhakijoita, jotka vastustavat palautusta. http://m.iltalehti.fi/uutiset/201701192200056106_uu.shtml?orig_ref=https%3A%2F%2Fm.facebook.com%2F;
YLE 27.1.2017. Hayder suljettiin säilöön, eikä hän ymmärrä miksi – ”Ainoa ongelmani on kielteinen turvapaikkapäätös” http://yle.fi/uutiset/3-9424011;
Hufvudstadsbladet 6.2.2017. Många väntar bakom lås och bom – nu tvångavvisasa irakier varje vecka. https://www.hbl.fi/artikel/manga-vantar-bakom-las-och-bom-nu-tvangsavvisas-irakier-varje-vecka-2/
[17] Finland and refugees 8.2.2017. Aziz was deported to Bagdad. https://www.facebook.com/1575633929129069/videos/1744831152209345/
[18] Ulkomaalaislaki 301/2004. http://www.finlex.fi/fi/laki/ajantasa/2004/20040301
[19] Suomen perustuslaki 1999/731. https://www.finlex.fi/fi/laki/ajantasa/1999/19990731
[20] MigriLeaks 30.1.2017. Kantelu oikeuskanslerille Suomen turvapaikkapolitiikasta. https://migrileaks.wordpress.com/2017/01/30/kantelu-oikeuskanslerille-suomen-turvapaikkapolitiikasta/
[21] YLE 1.9.2016. Suomi kavensi turvapaikanhakijan oikeutta saada ilmaista oikeusapua. http://yle.fi/uutiset/3-9137782
[22] Iltalehti 17.6.2016. Eduskunnalta päätös – perheenyhdistäminen vaikeutuu. http://www.iltalehti.fi/uutiset/2016061721749387_uu.shtml
[23] Maahanmuuttovirasto 17.5.2016. Humanitaarista suojelua ei myönnetä enää, uudet maalinjaukset Afganistanista, Irakista ja Somaliasta. http://www.migri.fi/medialle/tiedotteet/lehdistotiedotteet/lehdistotiedotteet/1/0/humanitaarista_suojelua_ei_myonneta_enaa_uudet_maalinjaukset_afganistanista_irakista_ja_somaliasta_67589
[24] Turkulainen 6.7.2016. Yhä useampi irakilainen saa kielteisen turvapaikkapäätöksen – Tässä karu syy. http://www.turkulainen.fi/artikkeli/411501-yha-useampi-irakilainen-saa-kielteisen-turvapaikkapaatoksen-tassa-karu-syy
[25] Valtioneuvoston oikeuskansleri 3.2.2017. Maahanmuuttoviraston menettely. https://www.okv.fi/media/filer_public/58/54/585432a2-fcec-44f5-9ee4-4089f3537d6e/okv_8_50_2016.pdf
[26] YLE 3.2.2017. Migrin johtaja suhtautuu oikeuskanslerin moitteisiin vakavasti. http://yle.fi/uutiset/3-9441763
[27] MigriLeaks 13.2.2017. He sitoivat kätesi ja heittivät sinut pimeään huoneeseen. https://migrileaks.wordpress.com/2017/02/13/he-sitoivat-katesi-ja-heittivat-sinut-pimeaan-huoneeseen/
[28] MigriLeaks 32.1.2017. Äidin ja vauvan käännyttäminen – Migri: ”Lapsen etu on kasvaa erossa isästään”. https://migrileaks.wordpress.com/2017/01/23/aidin-ja-vauvan-kaannyttaminen-mig-lapsen-etu-on-kasvaa-erossa-isastaan/
[29] YLE 7.2.2017. Asylsökande: Migrationsverket tror inte att jag är homosexuell. https://svenska.yle.fi/artikel/2017/02/07/asylsokande-migrationsverket-tror-inte-att-jag-ar-homosexuell
[30] Finland and refugees 15.2.2017. Interior minister Paula Risikko visits the demonstration of the Iraqi asylum seekers. https://www.facebook.com/1575633929129069/videos/1753661674659626/
Kirjoitettu helmikuu 17, 2017 helmikuu 18, 2017 julkaissut MigriLeaksPosted in Ihmisoikeudet, irak, Lasten oikeudet, Maatieto, Migrin päätökset, Pakkopalautukset, Perheet, Uncategorized2 kommenttia
Pakkopalautuksia ja pelkoa
Viime viikolla Iltalehti kirjoitti Karrarista, jota oltiin käännyttämässä Irakiin vastoin hänen tahtoaan. Karrar ei ole ainoa saman kohtalon kokenut, vaan sama koskee myös esimerkiksi Haideria. Molemmat ovat saaneet kielteisen päätöksen turvapaikkahakemukseensa Migristä ja hallinto-oikeudesta. Molemmat pelkäävät kuollakseen paluuta Irakiin.
Miehet vangittiin ja siirrettiin Turun vankilasta Metsälän säilöönottokeskukseen vaikka
valitusprosessi on korkeimmassa hallinto-oikeudessa kesken
taustalla ei ole rikosta vaan ainoastaan epäily, että miehet katoavat maan alle tai muulla tavalla vaikeuttavat käännyttämisprosessia
Haiderilla on työpaikka ja työnantaja oli vakuuttanut ettei pako ole todennäköinen
Karrarilla oli työpaikka tiedossa ja hän oli ilmoittanut ettei halua paeta
Irak on sanonut vastustavansa pakkopalautuksia, joten heidät todennäköisesti lähetettäisiin paluulennolla takaisin Suomeen
Tämä tuntuu tavallisesta kansalaisesta absurdilta prosessilta.
Iltalehti 13.1.2017
”Niin inhimillisesti kuin ikinä” on venyvä käsite. Suomen harjoittama turvapaikkapolitiikka lähentelee psyykkistä kidutusta. On hyvä muistaa, että Karrar ja Haider ovat tulleet Suomeen lainsäädännöllisissä puitteissa. Turvapaikan hakeminen on ihmisoikeus, eikä siinä ole mitään väärää. Jos pelkää tulevansa tapetuksi palatessaan kotimaahansa, on varsin inhimillistä vastustaa palautusta.
Yhteiskunnan ja veronmaksajien kannalta toiminta on edesvastuutonta.
Karrar vapautettiin korkeimman hallinto-oikeuden päätöksellä Metsälästä, mutta Haider on edelleen säilössä odottamassa pakkopalautusta. He lähettivät säilöönottokeskuksesta terveiset suomalaisille:
Tulin maahanne pyytämään apua. Mutta Suomen hallitus haluaa lähettää minut väkisin takaisin Irakiin. Se tarkoittaa, että he haluavat lähettää minut kuolemaan. Koska takaisin Irakissa tulen kuolemaan. Olen ollut kolme päivää vangittuna ilman mitään syytä. Vain siksi, että sain kaksi kielteistä turvapaikkapäätöstä, he laittoivat minut rikollisille tarkoitettuun paikkaan. Nyt minut on siirretty säilöönottokeskukseen, joka on kuin vankila. Irakin ja Suomen välillä ei ole pakolaisten vastaanottosopimusta eikä Irak ota vastentahtoisesti palaavia pakolaisia vastaan, koska siellä tiedetään, etteivät he voi hallita tilannetta tällä hetkellä. Voit nähdä profiilini täällä Suomessa ja huomaat, ettei minulla ole ollut mitään ongelmia. Onko siis reilua kohdella minua näin? Tarvitsen todella apuanne! Voitko ystävällisesti auttaa minua kaikilla mahdollisilla tavoilla?
Terveisin, Karrar
Tiedän, että olette suurenmoisia ja kilttejä ja ystävällisiä ihmisiä, ja teillä on paljon inhimillisyyttä. Siksi kirjoitan tämän viestin, koska olen irakilainen pakolainen ja olen saanut kaksi kielteistä turvapaikkapäätöstä. Poliisi haluaa lähettää minut väkisin Irakiin. Olin Turussa vangittuna kolme päivää. Sen jälkeen minut vietiin säilöönottokeskukseen Helsinkiin. En ymmärrä miksi minut laitettiin vankilaan. Minut vietiin rikollisille tarkoitettuun paikkaan vain siksi, että olin saanut kaksi kielteistä turvapaikkapäätöstä. Tämä on pahin tilanne elämäni aikana. Koska tämä on ensimmäinen kerta, kun minut on vangittu ilman syytä. Irak ei vastaanota vastentahtoisia pakolaisia, vaikka he ovat saaneet kielteisen turvapaikkapäätöksen. Haluan kertoa teille, että minulla on työpaikka. Minulla on 10 kk työsopimus ja maksan veroa. Aloitin työskentelyn jo ennen kuin sain kielteisen päätöksen. Aloitin työt 10.11.2016 ja päätös tuli 21.11.2016. Työnantajani tuli mukaani Turun tuomioistuimeen ja puhui puolestani. Mutta tuomari ei kuunnellut. Olen ollut nyt puolitoista vuotta Suomessa ja voit kysyä vastaanottokeskuksen henkilökunnalta. En ole aiheuttanut minkäänlaisia ongelmia. Voit myös kysyä työnantajaltani. Voit kysyä myös Laitilan ja Rauman kirkon työntekijöiltä minusta. He tuntevat minut ja työskentelin monta kertaa vapaaehtoisena kirkossa. Minulla on useita suomalaisia ystäviä. Voit kysyä heiltä minusta. En ole koskaan tehnyt mitään väärää. Olen jo oppinut vähän suomea. En puhu niin hyvin, mutta olen silti vastaanottokeskuksessani Laitilassa paras puhumaan suomea. Opiskelen vielä täällä säilössäkin suomea. Koska en todella mitenkään voi palata takaisin Irakiin. Yksi veljistäni tapettiin ja toisesta veljestä en ole kuullut mitään. En tiedä onko hänetkin tapettu vai onko hänkin jossain vankilassa Irakissa. Joten 100 % varmuudella, jos Suomen hallitus lähettää minut takaisin Irakiin, tulen kuolemaan. Ja tarvitsen apuanne niin pian kuin mahdollista. Pyydän teiltä apua, koska tiedän, että autatte. Koska kaikki suomalaiset ystäväni kysyvät päivittäin mitä minulle kuuluu ja he välittävät minusta. Ensimmäisenä yönä vangittuna itkin, koska olen rikollisille kuuluvassa paikassa ilman syytä. (Kyyneleet ovat maailman kallein materiaali, koska ne koostuvat 1 % vedestä ja 99 % tunteista).
Haluaisin kysyä suomalaisilta, onko tämä reilua? Hyväksytkö sen mitä minulle nyt tapahtuu? Hyväksyykö Jumala sen? Hyväksyykö Jeesus? Tulin luoksenne, koska tarvitsin apuanne ja nyt hallituksenne haluaa lähettää minut kuolemaan.
Lisää Karrarin ja Haiderin tapauksista voi lukea mm. täältä:
Kirjoitettu tammikuu 16, 2017 helmikuu 7, 2017 julkaissut MigriLeaksPosted in irak, Pakkopalautukset, Turvapaikkahakijoiden omat sanat2 kommenttia
Kahdet pienet kumisaappaat